Wir, von stett unnd lannden der siben ortten unnser eydtgnosschaft räth unnd sanndtbotten, namlich von Zürich:
Hanns Kambli, buͦrgermeister, ✳ unnd Cùnradt Äscher, ✳ seckhelmeister ✳ unnd dess raths, ✳ von Luͦtzern: ✳ Rochiùs Helmli, schuͦltheis, ✳ unnd Luͦdwig Pfyffer, ✳ ritter,✳
allt schuͦltheisz ✳ unnd pannerherr, ✳ vonn Ury: Joszt Schmid, allt lanndtam̄an, ✳ von Schwytz: Caspar ab Yberg, lanndtam̄an, ✳ von Unnderwalden: Meldchior Luͦssy, ✳
ritter, ✳ unnd Hanns Waaser, ritter ✳ und pannerherr, ✳ beid allt landtam̄an Nid dem Wald, ✳ von Zuͦg: Hanns Müller, stattschryber, ✳ unnd von Glarùs: ✳ Paùlùs
Schuͦler, ✳ lanndtam̄an ✳ unnd pannerherr, ✳ diser zytt usz bevelch unnd gwalt ✳ unnser aller herren unnd obren uff dem tag zuͦ Baden inn Ergöw versambt, ✳ bekhennent unnd thùnd khùndt allermengclichem mit disem brieff, ✳ das vor unns erschinen sind, ✳ die edlen eernvesten ✳ Batt Lùdwig vonn Müllinen, ✳ schùltheisz, ✳ unnd Symon Würstenberger, dess raths der statt Bern, ✳ und anzeigt ✳ demnach das gotzhuͦsz Küngszfelden vil unnd manncherlei leehengüetter ✳
unnd sonnderlich oùch inn Fryen Empteren ✳ zuͦ Villmergen unnd ann annderen ortten liggen habe. ✳ da aber die besitzer der selbigen one vorwüssen irer leehenherren dermassen verenndern, ✳ hingäben, ✳ zerstùckhen, ✳ zertheylen, ✳ verkoùffen unnd verthuͦschen, ✳ das man zun zytten nit wüssen möge, ✳ wo der leehen
unnd grùnd zinsz zeervorderen unnd innzuͦziehen sye, ✳ derhalben, annstatt irer herren unnd obern, ir ganntz fründtlich pitt sye, ✳ wir welten harinn ordnùng geben, ✳ damit söllichs hinfür nit meer beschähe, ✳ unnd das oùch die zertheylten unnd zerstückten güetter, ✳ so also one vorwüssen irer leehenherren
verenndreth, widerùmb zuͦsamen zogen werden sölten ꝫc̄. ✳ unnd so wir, die gsanndten gemelter unser lieben eydtgnossen vonn Bernn, ✳ inn irem
anbringen verstannden, ✳ so habent wir unns darùff erlüttert unnd erkhenndt, ✳ das hinfür kheine leehengüetter ✳ one vorwüssen der leehenherren nit
söllen verenndert, ✳ hingäben, ✳ zerstuͦckhet ✳ und zertheylt, ✳ verkoùfft, ✳ noch vertuͦschet werden, ✳ annderst sy verwürckht ✳ unnd dem leehenherrn heimbgfallen sin. ✳
diewyl aber ettliche leehengüetter vor lanngen jaren ✳ unnd ettliche erst kuͦrtzlich zerstuͦckhet, ✳ zertheylt ✳ unnd one vorwüssen der leehenherren verkoùfft
worden, ✳ wann dann dieselben beschryben unnd bereiniget, allszdann sol der leehenherr gwalt haben, ✳ einen trager zuͦ nem̄en. ✳ wann aber über kuͦrtz oder
lannge zytt ✳ ein theil söllicher zerstùckten güettren verkoùfft wùrden, ✳ allszdann soll den so den meer entheyl söllicher güetteren unnderhannden hette, ✳ sölliche zù
den sinen zuͦ ziehen schùldig sin, ✳ damit die leehengüetter widerùmb möchten zuͦsamen gebracht werden. ✳ unnd sölle oùch keiner so nit derselbigen güettern unnderhannden hette ✳ sölliche zùziehen, noch zekouͦffen gwalt haben. ✳ diser unnser erkanndtnuͦsz begertten die herren gsanndten eins briefs, ✳ den wir innen
dess zuͦ warem urkhuͦndt ✳ mit des edlen, vesten, ✳ unnsers getrüwen, lieben lanndtvogts zuͦ Baden inn Ergöw, ✳ Heinrichen Fläckhensteins, ✳ dess raths der statt
Luͦtzern ✳ eignem anngehennckhtem innsigel innam̄en unnser aller verwardt unnd geben ✳ uff den sechzenden tag des monnats februͦary ✳ nach
Christi gepuͦrtt gezalt ✳ tuͦssent fünffthùndert ✳ sibenzig und zwey jare. ✳